अगले 26 दिन 6 खेलों के 8 टूर्नामेंट में हिस्सा लेगा भारत, देखिए शेड्यूल
Major Sports Events To Watch In 2023  हमने नेशनल और इंटरनेशनल कैलेंडर से वे टूर्नामेंट चुने, जिनमें भारतीय खिलाड़ी हिस्सा लेंगे। इसके अलावा खेल जगत के कुछ मेजर स्पोर्टिंग इवेंट के बारे में भी जानेंगे।...
अगले 26 दिन टीम इंडिया की क्रिकेट ब्रेक पर है, यानी 12 जुलाई तक भारतीय क्रिकेट टीम कोई भी मुकाबला नहीं खेलेगी। इसके बाद वेस्टइंडीज के साथ सीरीज होनी है। ऐसे में सवाल उठता है कि भारतीय खेल प्रेमी इस दौरान अपना मनोरंजन कैसे करेंगे?
इसी सवाल का जवाब आपको इस स्टोरी में मिलेगा। हम जानेंगे कि क्रिकेट से इतर हमारे खिलाड़ी इस दौरान किन-किन टूर्नामेंट में हिस्सा लेंगे। हमने नेशनल और इंटरनेशनल कैलेंडर से वे टूर्नामेंट चुने, जिनमें भारतीय खिलाड़ी हिस्सा लेंगे। इसके अलावा खेल जगत के कुछ मेजर स्पोर्टिंग इवेंट के बारे में भी जानेंगे।...
पहले वे इवेंट जिनमें भारत हिस्सा लेगा...
1. बैडमिंटन : ताइपे के बाद कनाडा ओपन में हिस्सा लेंगे भारतीय शटलर्स
बैडमिंटन में अभी इंडोनेशिया ओपन जारी है। किदांबी श्रीकांत, एसएस प्रणय, सत्विक साईराज और चिराग सेट्‌टी की जोड़ी टॉप-8 में पहुंच गई है। इंडोनेशिया ओपन के बाद भारतीय टीम ताइपे ओपन और कनाडा ओपन में हिस्सा लेगी। ताइपे ओपन 20 - 25 जून और कनाडा ओपन 4 से 9 जुलाई के बीच होगा। इनमें भारत के टॉप प्लेयर्स किदांबी श्रीकांत, लक्ष्य सेन, साइना नेहवाल, सात्विक-चिराग, प्रियांशु राजावत, एच एस प्रणय इत्यादि खिलाड़ी हिस्सा लेंगे।
कहां देखें: दोनों प्रतियोगिताओं के मुकाबले जिओ सिनेमा और स्पोर्ट्स 18 टीवी चैनल पर टेलीकास्ट होंगे।
2. कबड्‌डी : एशियन चैम्पियनशिप में खिताब बचाने उतरेगा भारत
साउथ कोरिया में 27 जून से 30 जून के बीच एशियन कबड्डी चैम्पियनशिप का आयोजन होगा। इस प्रतियोगिता में भारतीय टीम खिताब बचाने उतरेगी। टीम ने 2017 में ईरान में आयोजित पिछले सीजन के फाइनल में पाकिस्तान को हराया था। भारत इस चैम्पियनशिप की सबसे सफल टीम है। टीम ने 8 चैम्पियनशिप में से 7 टाइटल जीते हैं।
टीम इंडिया: अर्जुन देशवाल, नवीन कुमार, सचिन, असलम इनामदार, मोहित गोयत, सुनील कुमार, प्रवेश भैंसवाल, नितिन रावल, नितेश कुमार, सुरजीत सिंह, विशाल भारद्वाज और पवन सहरावत।
3. स्क्वाश : वर्ल्ड कप की मेजबानी कर रहा है भारत 
चेन्नई में स्क्वाश वर्ल्ड कप खेला जा रहा है। भारत को इस बड़े टूर्नामेंट के आयोजन का जिम्मा मिला है। टूर्नामेंट में 4 देश के खिलाड़ी हिस्सा ले रहे हैं। पूल A में इजिप्ट, ऑस्ट्रेलिया, मलेशिया और कोलंबिया है, वहीं पूल B में भारत, जापान, साउथ अफ्रीका और हॉन्गकॉन्ग-चीन हिस्सा ले रहे है। समापन 17 जून को होगा।
कहां देखें: स्क्वाश वर्ल्ड कप के मैच जियो सिनेमा पर टेलीकास्ट हो रहे है।
4. आर्चरी : स्टेज-3 वर्ल्ड कप में निशाना साध रहे 16 तीरंदाज 
कोलंबिया में आर्चरी वर्ल्ड कप चल रहा है। यह प्रतियोगिता 18 जून तक चलेगी। इसमें भारत के 16 तीरंदाज हिस्सा ले रहे हैं। इनमें 8 मेल और 8 फीमेल आर्चर शामिल हैं।
कहां देखें: टूर्नामेंट की लाइव स्ट्रीमिंग SonyLiv पर होगी। TV पर इसे सोनी टेन 5 और सोनी टेन 5 HD पर देख सकेंगे।
5. टेबल टेनिस : WTT कन्टेंडर में मणिका, साथियान पर नजरें
टेबल टेनिस में 3 बड़े टूर्नामेंट होंगे। पहला इवेंट WTT कन्टेंडर इस समय नाइजीरिया में जारी है। इसके बाद 20 जून को ट्यूनीशिया में WTT कंटेंडर खेला जाएगा, वहीं तीसरा कंटेंडर क्रोएशिया में होगा। इन मुकाबलों में भारत के खिलाडी सभी इवेंट्स में भाग लेंगे।
कहां देखें: मुकाबले WTT के यूट्यूब चेंनल पर देख सकते है।
6. फुटबॉल : छेत्री की अगुआई में SAFF में हिस्सा लेगी भारतीय टीम
भारतीय फुटबॉल टीम कई मुकाबले इस महीने खेलने वाली है। इंटरकॉन्टिनेंटल कप के बाद भारतीय फुटबॉल टीम SAFF चैम्पियनशिप खेलेगी। जहां ग्रुप A में उसका मुकाबला कुवैत, नेपाल और पाकिस्तान से होगा। ग्रुप B में बांग्लादेश, लेबनन, भूटान और मालदीव होंगे। चैंपियनशिप का सेमीफाइनल 1 जुलाई और फाइनल 4 जुलाई को खेला जाएगा। इसके AFC अंडर 23 चैम्पियनशिप खेली जा रही है। इसमें भारत भी हिस्सा ले रहा है। भारत के मैच जापान, वियतनाम और उज्बेकिस्तान से है। भारत का पहला मैच 17 जून को वियतनाम के खिलाफ है।
कहां देखें: SAFF चैम्पियनशिप यूरोस्पोर्ट पर टेलीकास्ट की जाएगी।
अब उन इवेंट के बारे में भी जान लीजिए, जिनमें भारत की हिस्सेदारी नहीं है, लेकिन खेल जगत के मेजर स्पोर्टिंग इवेंट हैं।
1. द एशेज : ऑस्ट्रेलिया-इंग्लैंड के बीच बादशाहत की लड़ाई
इंग्लैंड में 16 जून से दुनिया का सबसे पुरानी क्रिकेट सीरीज द एशेज शुरू हो रही है। इस सीरीज में वर्ल्ड चैम्पियन ऑस्ट्रेलिया और वनडे वर्ल्ड चैम्पियन इंग्लैंड के बीच 5 टेस्ट मुकाबले खेले जाएंगे।
कहां देखें: TV द एशेज के मुकाबलों का LIVE टेलिकास्ट सोनी स्पोर्ट्स नेटवर्क पर होगा।
2. टेनिस : विंबलडन में खेलते नजर आएंगे, जोकोविच
टेनिस में एक महीने में कई टूर्नामेंट होंगे, लेकिन इसमें सबसे महत्वपूर्ण टूर्नामेंट होगा विम्बलडन। विंबलडन को टेनिस का सबसे पुराना और सबसे बड़ा टूर्नामेंट माना जाता है। इसकी शुरुआत 3 जुलाई से होगी और यह 16 जुलाई तक चलेगा। स्विट्जरलैंड के प्लेयर रोजर फेडरर के पास सबसे ज्यादा विंबलडन खिताब है। उन्होंने इस खिताब को 8 बार जीता है। एक्टिव मेंस प्लेयर्स में नोवाक जोकोविच के पास सबसे ज्यादा 6 विंबलडन खिताब है।
कहां देखें: विंबलडन सोनी स्पोर्ट्स नेटवर्क पर देख सकेंगे।
3. फार्मूला-1 : 18 जून को कनाडा ग्रैंड प्रिक्स
फार्मूला - 1 में 18 जून को कनाडा ग्रैंड प्रिक्स होगा। इसकी क्वालिफाइंग रेस 17 जून को होगी। इससे पहले 16 जून को प्रैक्टिस रेस होंगी। यहां मैक्स वेर्स्टाप्पेन रेडबुल को 100वीं जीत दिला सकते हैं।
कहां देखें: भारतीय दर्शक इसे F1 टीवी ऐप पर एन्जॉय कर सकते है।
4. साइकिलिंग: टूर डी फ्रांस 1 जुलाई से, बिलबाओ से पेरिस तक रेस ट्रैक 
साइकिलिंग में साल का सबसे बड़ा इवेंट टूर दे फ्रांस 1 जुलाई से शुरू होगा। रेस स्पेन के बिलबाओ शहर से शुरू हो कर 23 जुलाई को फ्रांस के पेरिस में खत्म होगी।
कहां देखें: भारत में टूर दे फ्रांस यूरोस्पोर्ट पर टेलीकास्ट होगा।